CELEX: 32016R0472
Language: sk
Date: 2016-03-31 00:00:00
Title: Vykonávacie nariadenie Komisie (EÚ) 2016/472 z 31. marca 2016, ktorým sa mení nariadenie (EÚ) č. 72/2010, pokiaľ ide o vymedzenie pojmu „inšpektor Komisie“ (Text s významom pre EHP)

1.4.2016   
            
            
               SK
            
            
               Úradný vestník Európskej únie
            
            
               L 85/28
            
         VYKONÁVACIE NARIADENIE KOMISIE (EÚ) 2016/472
   z 31. marca 2016,
   ktorým sa mení nariadenie (EÚ) č. 72/2010, pokiaľ ide o vymedzenie pojmu „inšpektor Komisie“
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 300/2008 z 11. marca 2008 o spoločných pravidlách v oblasti bezpečnostnej ochrany civilného letectva a o zrušení nariadenia (ES) č. 2320/2002 (1), a najmä na jeho článok 15,
   keďže:
   
               (1)
            
            
               V dohode o Európskom hospodárskom priestore (EHP) (2), najmä v prílohe XIII k tejto dohode sa stanovuje, že členské štáty EHP, ktoré sú členmi Európskeho združenia voľného obchodu (EZVO), majú vykonávať spoločné základné normy bezpečnostnej ochrany letectva a že Dozorný úrad EZVO má vykonávať v týchto členských štátoch inšpekcie. V záujme ďalšieho zlepšenia harmonizácie vykonávania spoločných základných noriem by Komisia mala mať možnosť zahrnúť do svojich inšpekčných tímov zameraných na bezpečnostnú ochranu letectva kvalifikovaných odborníkov z Dozorného úradu EZVO a členských štátov EZVO.
            
         
               (2)
            
            
               Sekretariát Európskej konferencie civilného letectva (ECAC) koordinuje audity bezpečnostnej ochrany letectva v členských štátoch ECAC s cieľom zabezpečiť dodržiavanie noriem bezpečnostnej ochrany letectva. V záujme posilnenia výmeny najlepších postupov v oblasti bezpečnostnej ochrany letectva medzi uvedeným sekretariátom a Komisiou by Komisia mala mať možnosť začleniť do svojich inšpekčných tímov zameraných na bezpečnostnú ochranu letectva kvalifikovaných odborníkov zo sekretariátu ECAC.
            
         
               (3)
            
            
               Opatrenia stanovené v tomto nariadení sú v súlade so stanoviskom výboru uvedeného v článku 19 ods. 2 nariadenia (ES) č. 300/2008,
            
         PRIJALA TOTO NARIADENIE:
   Článok 1
   Článok 2 ods. 3 nariadenia Komisie (EÚ) č. 72/2010 (3) sa nahrádza takto:
   
               „3.
            
            
               „inšpektor Komisie“ znamená osobu, ktorú Komisia vybrala, aby sa zúčastňovala na inšpekciách Komisie, ktorá je občanom Únie alebo štátnym príslušníkom členského štátu Európskeho združenia voľného obchodu (EZVO) a ktorú zamestnáva niektorý z týchto zamestnávateľov:
               
                           —
                        
                        
                           Komisia,
                        
                     
                           —
                        
                        
                           členský štát Európskej únie ako národného audítora,
                        
                     
                           —
                        
                        
                           členský štát EZVO ako osobu poverenú vykonávaním činností týkajúcich sa monitorovania dodržiavania predpisov na vnútroštátnej úrovni v mene uvedeného členského štátu,
                        
                     
                           —
                        
                        
                           Dozorný úrad EZVO,
                        
                     
                           —
                        
                        
                           sekretariát Európskej konferencie civilného letectva.“
                        
                     
         Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 31. marca 2016
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 97, 9.4.2008, s. 72.
   
      (2)  Ú. v. ES L 1, 3.1.1994, s. 3.
   
      (3)  Nariadenie Komisie (EÚ) č. 72/2010 z 26. januára 2010, ktorým sa ustanovujú postupy vykonávania inšpekcií Komisie v oblasti bezpečnostnej ochrany letectva (Ú. v. EÚ L 23, 27.1.2010, s. 1).